ΓΡΑΠΤΗ ΕΡΩΤΗΣΗ E-1291/98

υποβολή: Undine-Uta Bloch von Blottnitz (V) προς την Επιτροπή

(29 Απριλίου 1998)

Θέμα: Ενίσχυση της ΕΕ για την κατασκευή δρόμου διαμέσου του Monte Epomeo ( Ίσχια), του οποίου επίκειται η κήρυξη ως περιοχής προστασίας της φύσης

Η κοινότητα Serrara Fontana στο νησί της Μεσογείου Ίσχια (Νάπολη/Ιταλία) εγκαινίασε στο τέλος της περασμένης εβδομάδας την κατασκευή πλατιάς οδού σύνδεσης με κεντρικό αυτοκινητόδρομο διαμέσου του υψηλότερου βουνού του νησιού (Monte Epomeo). Σύμφωνα με σχέδιο διατάγματος που έχει υποβληθεί ήδη από τον Υπουργό Περιβάλλοντος Ronchi, το Monte Epomeo πρόκειται να κηρυχθεί συντόμως "Riserva Naturale dello Stato" λόγω και της εξαιρετικής σημασίας του ως τόπου στον οποίο αναπαύονται κατά το ταξίδι τους τα αποδημητικά πουλιά της Ευρώπης. Η σχετική διαδικασία προχωρεί όμως με εξαιρετική βραδύτητα διότι, μεταξύ άλλων, οι ντόπιοι κυνηγοί φοβούνται ότι θα απαγορευθεί το κυνήγι των αποδημητικών πτηνών στην Ίσχια. Η κατασκευή του εν λόγω δρόμου προωθείται με ενίσχυση της ΕΕ ύψους 1 δισ. λιρών. Στην πραγματικότητα όμως το ποσό αυτό εγκρίθηκε για τη δημιουργία και συντήρηση μονοπατιών για τους τουρίστες.

1. Ευσταθεί το γεγονός ότι θα χορηγηθεί στην κοινότητα Serrara ενίσχυση της ΕΕ για την κατασκευή μονοπατιών στο Monte Epomeo; Εάν ναι, ποιο είναι το ακριβές ποσό της ενίσχυσης αυτής;

2. Πιστεύει η Επιτροπή ότι η ενίσχυση αυτή πρέπει να χρησιμοποιηθεί και για την κατασκευή πλατιάς οδού προσπέλασης που θα διέρχεται από περιοχή που πρόκειται να χαρακτηρισθεί περιοχή προστασίας της φύσης;

3. Ποιες δυνατότητες θεωρεί η Επιτροπή ότι υπάρχουν για να ζητηθεί η επιστροφή πιστώσεων που έχουν πιθανώς χρησιμοποιηθεί κατά εσφαλμένο τρόπο;

Απάντηση της κ. Wulf-Mathies εξ ονόματος της Επιτροπής

(25 Ιουνίου 1998)

Σύμφωνα με πληροφορίες που βρίσκονται στη διάθεση της Επιτροπής, οι οποίες δεν έχουν επιβεβαιωθεί ακόμα, οι ιταλικές αρχές παρείχαν δημόσια ενίσχυση ύψους 1.175.000.000 λιρετών (600.000 ECU περίπου), εκ της οποίας το 50 % προήρχετο από χρηματοδότηση του Ευρωπαϊκού Ταμείου Περιφερειακής Ανάπτυξης, σε έργο σχετικά με το χωροταξικό σχεδιασμό μονοπατιών πεζοπορίας στο όρος Epomeo της κοινότητας Serrara Fontana στο πλαίσιο του επιχειρησιακού προγράμματος "τουρισμός" για τις ιταλικές περιφέρειες του στόχου 1. Προφανώς, το έργο αυτό πρέπει να συμμορφώνεται με την κοινοτική νομοθεσία όσον αφορά κυρίως το περιβάλλον καθώς και με τα μέτρα του εν λόγω προγράμματος. Η ενίσχυση αυτή δεν μπορεί να χρησιμοποιηθεί για άλλους σκοπούς εκτός της κατασκευής μιας μεγάλης οδού πρόσβασης στην εν λόγω ζώνη.

Πρέπει να τονιστεί σχετικά με το θέμα αυτό ότι το όρος Epomeo βρίσκεται στο εσωτερικό της τοποθεσίας ITA 370300005 "Corpo centrale dell'Isola di Ischia" την οποία η Ιταλία έχει προτείνει ως τοποθεσία κοινοτικής σημασίας, η οποία μπορεί να ορισθεί ως ειδική ζώνη διατήρησης σύμφωνα με τους όρους της οδηγίας αριθ. 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας(1). Σύμφωνα με το άρθρο 6, παράγραφος 3, της εν λόγω οδηγίας,"κάθε σχέδιο, μη άμεσα συνδεόμενο ή αναγκαίο για τη διαχείριση του τόπου, το οποίο όμως είναι δυνατόν να επηρεάζει σημαντικά τον εν λόγω τόπο..... εκτιμάται δεόντως ως προς τις επιπτώσεις του στον τόπο, λαμβανομένων υπόψη των στόχων διατήρησής του. Βάσει των συμπερασμάτων της εκτίμησης των επιπτώσεων στον τόπο... οι αρμόδιες εθνικές αρχές συμφωνούν για το οικείο σχέδιο μόνο αφού βεβαιωθούν ότι δεν θα παραβλάψει την ακεραιότητα του τόπου περί του οποίου πρόκειται και, ενδεχομένως, αφού εκφραστεί πρώτα η δημόσια γνώμη".

Η συγχρηματοδότηση του έργου από τα διαρθρωτικά ταμεία επιτρέπεται, συνεπώς, με την προϋπόθεση ότι τηρείται η οδηγία αριθ. 92/43/ΕΟΚ (η οποία έχει μεταφερθεί στην ιταλική νομοθεσία με το προεδρικό διάταγμα αριθ. 357 της 8ης Σεπτεμβρίου 1997). Η Επιτροπή τονίζει, εξάλλου, ότι το άρθρο 24 του κανονισμού συντονισμού των διαρθρωτικών ταμείων(2) προβλέπει μείωση, αναστολή και ακύρωση της συνδρομής των εν λόγω ταμείων σε περίπτωση παρατυπίας ή σημαντικής τροποποίησης η οποία επηρεάζει τη φύση ή τους όρους εκτέλεσης δράσης ή μέτρου για την οποία δε ζητήθηκε έγκριση της Επιτροπής.

Η Επιτροπή θα έλθει σε επαφή με τις αρμόδιες ιταλικές αρχές προκειμένου να λάβει διασαφηνίσεις σχετικά με το εν λόγω έργο.

(1) ΕΕ L 206, 22.7.1992.

(2) Κανονισμός (EE) αριθ. 4253/88 - ΕΕ L 193, 31.7.1993.